b'\n_START_ARTICLE_\nVMS Monster\n_START_PARAGRAPH_\nMonster tai VMS Monster on vanha MUD-tyylinen peli, joka kehitettiin VAX/VMS-tietokonej\xc3\xa4rjestelm\xc3\xa4lle 1980-luvun lopulla. Se oli lajityypiss\xc3\xa4\xc3\xa4n ensimm\xc3\xa4isi\xc3\xa4 pelej\xc3\xa4, joissa pelaavat pystyiv\xc3\xa4t muokkaamaan ja laajentamaan peliymp\xc3\xa4rist\xc3\xb6\xc3\xa4 ajon aikana. MUD-piireiss\xc3\xa4 yleinen englanninkielinen nimitys t\xc3\xa4llaiselle ominaisuudelle on nyky\xc3\xa4\xc3\xa4n online creation, OLC._NEWLINE_Monsterissa pelaajat voivat taistella, keskustella, vaihtaa esineit\xc3\xa4 ja tutkia pelimaailmaa. OLC:n avulla he pystyv\xc3\xa4t lis\xc3\xa4ksi luomaan uusia esineit\xc3\xa4 ja huoneita ja laatimaan pieni\xc3\xa4 teht\xc3\xa4vi\xc3\xa4 muiden pelaajien ratkaistavaksi. Huomionarvoista alkuper\xc3\xa4isess\xc3\xa4 Monsterissa on se, ett\xc3\xa4 siin\xc3\xa4 ei ole ollenkaan ei-pelaajahahmoja.\n_START_SECTION_\nHistoriaa\n_START_PARAGRAPH_\nMonsterin kehitti Richard Skrenta (tunnettu varhaisesta Apple-viruksesta Elk Cloner) Northwestern-yliopistossa Yhdysvaltain Illinois\'ssa vuonna 1988. H\xc3\xa4n kirjoitti pelin alun perin pascalilla VMS-k\xc3\xa4ytt\xc3\xb6j\xc3\xa4rjestelm\xc3\xa4n versiolle 4.6._NEWLINE_Skrentan mukaan "Monsterin toinen julkaisu oli hyvin suosittu" (yliopistolla), ja pelaajat rakensivat sit\xc3\xa4 varten lopulta yli 100 huonetta. Marraskuussa 1988 Skrenta laittoi Monsterin yleiseen levitykseen USENET-ryhm\xc3\xa4ss\xc3\xa4 comp.sources.games. Vaikka peli ei luultavasti koskaan saavuttanut erityist\xc3\xa4 suosiota Northwestern-yliopiston ulkopuolella, se toimi yhten\xc3\xa4 merkitt\xc3\xa4v\xc3\xa4n\xc3\xa4 vaikuttimena James Aspnesille, kun h\xc3\xa4n kehitti TinyMUDin 1989. TinyMUDista syntyi yksi 1990-luvun kolmesta hallitsevasta MUD-lajityyppien haarasta (DikuMUDin ja LPMudin lis\xc3\xa4ksi)._NEWLINE_Monster sai jotain huomiota my\xc3\xb6s Suomessa. Pelist\xc3\xa4 kehitettiin muunnelma nimelt\xc3\xa4\xc3\xa4n Monster Helsinki, jonka Kari E. Hurtta julkaisi VMSnet-uutisryhmiss\xc3\xa4 1990-luvun alussa. Julkaisun saatteena olleen viestin mukaan kyseiseen versioon oli lis\xc3\xa4tty ainakin ei-pelaajahahmot, MDL-kieli (Monster Defination Language) niiden ohjelmointiin ja joitakin uusia komentoja, mink\xc3\xa4 lis\xc3\xa4ksi pelin I/O-rutiineja oli parannettu.\n_START_SECTION_\nToteutuksesta\n_START_PARAGRAPH_\nTeknisesti Monster eroaa mudeille tyypillisest\xc3\xa4 asiakas-palvelin-mallista. Monsterissa jokainen pelaaja ajaa omaa kopiota peliohjelmasta, ja n\xc3\xa4iden pelaajaprosessien v\xc3\xa4linen kommunikointi toteutetaan kaikille prosesseille yhteisten tiedostojen avulla._NEWLINE_Tapahtumat pelimaailman eri huoneissa kirjataan yhteiseen tapahtumatiedostoon. Kun joku pelaajahahmo tekee jotain jossain (esimerkiksi poimii esineen, taistelee tai poistuu pelist\xc3\xa4), kirjataan se tiedostoon kyseiselle huoneelle varattuun tietueeseen. Pelaajien Monster-prosessit tutkivat tiedostoa s\xc3\xa4\xc3\xa4nn\xc3\xb6llisesti, ja yksitt\xc3\xa4inen prosessi k\xc3\xa4sittelee t\xc3\xa4llaisen uuden, jonkun toisen pelaajan aiheuttaman tapahtuman, mik\xc3\xa4li prosessin kontrolloima pelihahmo on huoneessa, jossa se tapahtui.'